ཡིན་ན་ཡང་སེམས་མ་དུལ་བའི་ཆ་ནས་དུས་རབས་ཉི་ཤུ་པ་དེའི་མཐའ་མ་ག་འདྲ་བྱུང་བ་རེད་ཟེར་ན།དམག་འཁྲུག་དང་མི་གསོད་ཁྲག་སྦྱོར་གྱི་དུས་རབས་ཤིག་ཆགས་པ་རེད།ལོ་རྒྱུས་སྨྲ་བ་ཚོས་བཤད་ཀྱི་འདུགདུས་རབས་ཉི་ཤུ་པ་དེ་རྒྱལ་ཁབ་ཕན་ཚུན་བར་དམག་འཁྲུག་དང༌།རྒྱལ་ཁབ་ནང་ཁུལ་གྱི་ནང་འཁྲུག་གིས་རྐྱེན་པས་མི་བསད་པ་དེ་ཕལ་ཆེར་ས་ཡ་ཉིས་བརྒྱ་ལྷག་བཤད་ཀྱི་འདུགམིའི་ལོ་རྒྱུས་ནང་དུ་ལོ་བརྒྱ་ཕྲག་གཅིག་གི་ནང་དུ་མི་མང་པོ་དེ་ཙམ་བསད་པ་ཟེར་བ་དུས་རབས་ཉི་ཤུ་པའི་ནང་དུ་མ་གཏོགས་བྱུང་མྱོང་ཡོད་མ་རེད།མ་གཞི་མིའི་གྲངས་ཀ་འཕར་གྱི་ཡོད་རེད་ལ།གང་ལྟར་གཙོ་བོ་དེ་ཚན་རིག་དང་འཕྲུལ་ཆས་ཡར་རྒྱས་ཕྱིན་པའི་རྐྱེན་གྱིས་མིའི་སྲོག་འཕྲོག་པའི་ནུས་པ་ཧ་ཅང་ཆེ་རུ་ཕྱིན་ནས།དེ་འདྲའི་རྐྱེན་པས་དམག་རེ་རྒྱག་ཡོང་དུས་མི་ས་ཡ་དང་ས་ཡ།དམག་མི་ས་ཡ་དང་ས་ཡ་འཛིང་རེས་ཀྱིས་གང་ལྟར་མིའི་སྲོག་གཅོད་པའི་ཡོ་ཆས་དེ་དག་ཞེ་དྲག་ཤུགས་ཆེན་པོ་ཆགས་ནས།དཔེར་ན།རྡུལ་ཕྲན་མཚོན་ཆ་ལྟ་བུར་ཆ་བཞག་ན་ཧ་ལས་པ་རེད།གཏོར་བཤིག་གི་ནུས་པ་ཚད་ལས་བརྒལ་བ་ཞིག་དང་བློ་ཡུལ་ལས་འདས་པ་ཞིག་རེད།